இவையெல்லாம் கவனத்தில் இருந்தாலும் இன்றைய வாசகர்களின் வாசிப்புக்கு உகந்தவையாக அமையக்கூடிய கதைகளா என்பதை மனத்தில் இருத்திக் கொண்டே இந்தப் பதினான்கு கதைகளைத் தொகுத்துள்ளேன். பிரசங்க பூஷணம், புலிநகம், சுடுமூஞ்சி,சொல்வதை எழுதேண்டா, பூபதியின் ஒருநாள் அலுவல், தீட்டுத்துணி, ராஜபார்ட் ரங்கதுரை, செவ்வாழை, நெஞ்சில் நெருப்பு, உபகாரி உலகநாதன், வரவு-செலவு, கல்லும் கண்ணாடித் துண்டும், சுமார் சுப்பையா, உடையர் உள்ளம் ஆகிய கதைகள். இவற்றில் வகைமாதிரி என்னும் அடிப்படையில் பிரசங்க பூஷணம், புலிநகம், சுடுமூஞ்சி, சொல்வதை எழுதேண்டா, பூபதியின் ஒருநாள் அலுவல், உடையர் உள்ளம் ஆகிய கதைகளைத் தேர்வு செய்துள்ளேன். நெஞ்சில் நெருப்பு, வரவு-செலவு, கல்லும் கண்ணாடித் துண்டும் ஆகியவற்றை வடிவ முக்கியத்துவம் கருதிச் சேர்த்துள்ளேன். செவ்வாழை கதையின் மூலம் பற்றிச் சில ஐயங்கள் உள்ளன. தமிழ்ப்பொழில் பிப்ரவரி-மார்ச் 1989 இதழில் இராம.மணிகண்டன் என்பவர் ‘அண்ணாவின் செவ்வாழையும் சங்கம்புழாவின் வாழைக்குலையும்’ என்னும் தலைப்பில் கட்டுரை எழுதியுள்ளார். அவரது முடிவு வருமாறு: